title: Casualties of War
text: Casualties of War (títol orichinal en anglés, en aragonés Victimas d'a guerra, enguerada en Aragón con o títol en castellano de Corazones de hierro, Corazons de fierro en idioma aragonés) ye una cinta estausunidense de l'anyo 1989 de drama belico dirichida por Brian De Palma seguntes un guión adaptau por David Rabe d'un articlo publicau por Daniel Lang en o diario The New Yorker (1969) que dimpués esdevenió libro y que a la vegada ye basau en feitos reals. Con una Banda Sonora Orichinal d'Ennio Morricone y una dirección de fotografía de Stephen H. Burum, Casualties of War fue producida por Art Linson y Fred C. Caruso ta las productoras Columbia Pictures y Art Linson Productions y en l'elenco d'a cinta destacan os actors Michael J. Fox, Sean Penn, Don Patrick Harvey, John C. Reilly, John Leguizamo, Thuy Thu Le, Erik King, Ving Rhames y Dale Dye.
  
  Casualties of War ye ambientada en os anyos 1960 mientres a guerra de Vietnam y se rodó mas que mas en scenarios naturals en Tailandia, con bellas scenas d'estudio filmadas en San Francisco (California). L'incident real, lo clamau incident d'a colina 192, s'escaició lo 19 de noviembre de 1966, quan un grupo de soldaus de l'exercito estausunidense seqüestroron, violoron y asasinoron a una mesacha vietnamita en o lugarón de Cat Tuong, en o districto de Phù Mỹ (provincia de Bình Định). Sobre iste mesmo feito delictivo ya s'heba rodau anteriorment una atra cinta en o cine alemán, o.k. (Michael Verhoeven, 1970). Ta Casualties of War se cambioron tot os nombres d'os participants en os feitos y tamién bellos aspectos relativos a ixos feitos.
  
  Argumento 
  La historia se presenta en forma de flashback, explicada por Max Eriksson, un antigo soldau de l'exercito estausunidense mientres a guerra de Vietnam. Eriksson remera que feba parte d'un grupo de soldau estausunidenses en un servicio de patrulla nocturna, mandaus por o tenient Reilly. Quan un d'os components d'a patrulla dentra en panico y revela la posición, reciben un ataque d'o Viet Cong y Eriksson caye en un tunel excavau por o Viet Cong mientres que ye cosirando un d'os flancos d'a posición en o combate. Tony Meserve, lo lider d'o pelotón d'Eriksson, consigue sacar-lo d'aintro d'o tunel y salvar-lo, y posteriorment os soldaus albandonan la chungla.
  
  A patrulla descansa por difuera d'un lugarón a lo canto d'un río en a rechión de Tây Nguyên quan lo Viet Cong lis fa una emboscada, morindo en l'ataque lo soldau especialista "Brownie" Brown, feito que provoca un gran impacto en Meserve en estar "Brownie" un d'os suyos amigos. Quan tornan en a suya base, reciben como enfuerzo a lo soldau de primera clase Antonio Díaz, qui fará las funcions d'operador de radio d'o pelotón.
  
  Frustrau porque ya fa tiempos que no li conceden un permiso, Meserve decide ordenar a lo suyo pelotón seqüestrar a una nina vietnamita. Eriksson s'oposa frontalment, pero Meserve, o cabo Thomas E. Clark y lo soldau de primera clase Herbert Hatcher lo ignoran. Quan Meserve, Clark, Hatcher, Díaz y Eriksson reciben a orden de fer un atra patrulla, Eriksson li eplica las suyas preocupacions por a situación a lo suyo amigo mas amanau, Rowan. En plegar a nueit, o pelotón dentra en un lugarón para seqüestrar-ie a una nina vietnamita, Tran Thi Oanh.
  
  Mientres que fan a suya patrulla por a chungla y las montanyas, Díaz prencipa a planteyar-se la suya participación en tot ixo y li demana a Eriksson que lo refirme. Pero quan la patrulla y la nina seqüestrada plegan en un lugar despoblau, Meserve, Clark y Hatcher menazan a Eriksson y Díaz decide a la fin ceder a la presión d'os atros, dixando solo a Eriksson en a esfensa d'a nina. Finalment, Meserve ordena a Eriksson fer de sentinela para asinas poder fer una violación en grupo de Tran, violando-la succesivament totz quatro.
  
  En rayar l'alba, Meserve ordena a Eriksson protecher a Tran mientres que los atros quatro miembros d'o pelotón ocupan una posición amán d'un puent de ferrocarril dende lo qual se pueden controlar os accesos a una base d'operacions y deposito de subministros d'o Viet Cong. Simultaniament, Eriksson consigue que Tran comprenda que ell no li fará garra mal y decide marchar sin permiso ta tornar a la nina con a suya familia. Tanimientres, Meserve ninvía a Clark ta que reculla a Eriksson y Tran y los porte con ell en lo puent con o pelotón, y Eriksson no puet fuyir con a nina.
  
  Meserve  fa que Díaz demane refirme aerio amanau ta asinas poder fer un asalto en a base d'o Viet Cong y dimpués li ordena tamién que mate a Tran en emplegando un cutiello. Tanimientres, antes de que Díaz pueda matar-la, Eriksson dispara lo suyo rifle en l'aire revelando asinas a presencia d'o pelotón a lo Viet Cong y entablando-se un tiroteyo. Tran preba de fuyir-ne, encara que Clark l'apunyala terne que terne. Eriksson intenta salvar-la pero Meserve lo fa planto en seco y lo fa cayer en golpiando-lo con a culata d'a suya arma. Cayiu en o suelo, Eriksson veye con impotencia cómo tot o pelotón dispara contra Tran quantas vegadas dica que caye d'o puent y muere.
  
  En rematar a batalla, Eriksson dispierta en a base militar estausunidense, en una cama d'un hespital de campanya. Bien luego troba a lo suyo amigo Rowan y li explica los feitos. Rowan li diz que lo millor ye de charrar con o tenient Reilly y con o capitán Hill, os suyos superiors. Quan lis explica, Reilly y Hill son partidarios d'ixublidar lo succediu. Daban d'a insistencia d'Eriksson, Hill decide disolver la unidat en asignando a los suyos miembros a d'atros destins; a Eriksson lo destina a una unidat especializada en dentrar en os tunels excavaus por o Viet Cong y a on iste ha plantau preseras, manifiestament ta situar-lo en un puesto bien perigloso.
  
  Días dimpués, mientres que Eriksson se troba en una latrina, Clark intenta matar-lo fendo servir una granada de man (ye decir, un intento de fragging, palabra encunyada mientres ixa guerra, a on l'asasinato d'un companyero, a sobén un superior, estió freqÑuent) y Eriksson li fa cara y lo golpia con una pala, en decindo-le a Meserve, que ye present, que no cal matar-lo a ell porque, total, a denguno no li importa lo que ells facioron. Meserve li fa la birla y finalment Eriksson marcha.
  
  Eriksson ye en un bar trobando-ne-ie a un capellán castrense, a qui explica lo que s'escaició mientres a patrulla, y lo capellán lo comunica a los suyos superiors, ubrindo-se una investigación que remata con a compareixencia d'os quatre violadors dabant d'un consello de guerra. En a sentencia Meserve ye condenau a 10 anyos de treballos forzaus en licenciando-lo con deshonor de l'exercito estausunidense, Clark ye condenau a cadena perpetua, Hatcher a 15 anyos de treballos forzaus y Díaz a 8.
  
  Alabez Eriksson dispierta en o mundo actual d'o suyo malsuenio y se troba en un tramvía en San Francisco, amán d'una estudiant d'orichen vietnamita que tiene bell pareixiu con Tran. Quan a mesacha vietnamita baixa d'o tramvía, ixublida la suya bufanda y Eriksson corre dezaga d'ella ta tornar-ne-la y la mesacha li fa la rialleta y marcha, pero Eriksson la clama en vietnamita y la mesacha creye que li remera a Eriksson bella persona y marcha.
  
  Elenco
  
  Producción
  
  Desembolique 
  Casualties of War se basa en feitos reals, en o clamau incident d'a colina 192 que s'escaició lo 19 de noviembre de 1966, quan un grupo de soldaus de l'exercito estausunidense seqüestroron, violoron y asasinoron a una mesacha vietnamita en o lugarón de Cat Tuong, en o districto de Phù Mỹ (provincia de Bình Định). Pero tamién se basa en Casualties of War, un amplo articlo publicau por Daniel Lang en octubre de l'anyo 1969 en The New Yorker y que publicó como libro un mes dimpués. O productor David Susskind en mercó los dreitos cinematograficos asperando producir-ne una cinta ta Warner Bros.. Pete Hamill redactó un guión y Jack Clayton heba de dirichir a cinta resultant, pero finalment o prochecto no se fació. En ixe inte, Michael Verhoeven dirichió ta lo cine alemán a cinta o.k., basada directament en os feitos reals, presentando-la a concurso en o Festival Internacional de Cine de Berlín en 1970 y que provocó controversias entre los miembros d'o churau d'os premios dica lo punto que en ixa edición finalment no s'atorgoron premios. Brian De Palma yera present en ixe Festival en presentando la suya cinta Dionysus in '69.
  
  A finals d'os anyos 1970, Susskind anunció que finalment la cinta s'heba de producir ta la productora American Broadcasting Company, pero en zagueras o prochecto no se concretó. En l'anyo 1979 David Rabe li mencionó la existencia d'o prochecto a Brian De Palma, qui s'intresó en ell, pero no podió trobar financiación en ixe momento. Bellas anyadas dimpués Rabe ya heba escrito un guión y De Palma adhibió a lo prochecto a los actors Michael J. Fox y Sean Penn. Dentroron en conversacions con Paramount Pictures ta que finanzase la cinta pero la productora decidió no continar quan o presupuesto ta la cinta puyó dende 17 millons de dólars dica los 20 millons. De Palma albandonó momentaniament o prochecto ta dirichir The Untouchables, que tenió a-saber-lo d'exito. Dawn Steel heba conoixiu o prochecto de Casualties of War quan yera executiva d'a Paramount y quan esdevenió chefa de producción en Columbia Pictures decidió que lo prochecto de Casualties of War estase la primera d'as suyas produccions. Steel afirmó que "Historicament, as cintas sobre la Guerra de Vietnam han estau bien rendals. Todas istas cintas, Platoon, Full Metal Jacket, Apocalypse Now, The Deer Hunter, ye veyendo cintas que mai no han teniu prou exito, pero han teniu muito exito. Os numeros en l'estranchero han estau extraordinarios".
  
  Rodache 
  O rodache d'a cinta se fació entre abril y mayo de 1988, mas que mas en localizacions en Tailandia encara que tamién con bellas scenas filmadas en San Francisco (California). As scenas d'o puent están rodadas en a localidat de Kanchanaburi, en o mesmo puesto a on se i localizaba l'autentico puent d'a cinta The Bridge on the River Kwai (1957, David Lean).
  
  Ista cinta estió lo tercer treballo dramatico de Michael J. Fox, qui anteriorment heba protagonizau Light of Day (1987, Paul Schrader) y Bright Lights, Big City (1988, James Bridges). Tamién estió la cinta de debut de John C. Reilly, qui tornaría a treballar con Sean Penn en We're No Angels (1989, Neil Jordan) y State of Grace (1990, Phil Joanou). Casualties of War tamién estió lo primer papel important de l'actor John Leguizamo, qui tornó a compartir papel con Sean Penn en una cinta dirichida por Brian De Palma en Carlito's Way (1993).
  
  Enguero 
  Casualties of War s'engueró en Estaus Unius o 18 d'agosto de 1989, prochectando-se en 1.487 cines y en ocupando la quatrena posición por o suyo recaudo mientres a suya primera semana en cines, fendo un recaudo total de 18,7 millons de dólars, inferior a los 22,5 millons de presupuesto d'a cinta.
  
  En devedé s'editó en 2001 con o montache cinematografico orichinal con una durada de 113 minutos, pero en 2007 se publicó una edición estendida de 119 minutos que incluyiba dos scenas eliminadas d'o montache orichinal: un interrogatorio d'os investigadors a Eriksson y una scena en o chudicio quan l'advogau d'os acusaus (interpretau por Gregg Henry, no acreditau) preba de desacreditar a Eriksson.
  
  Critica 
  A cinta tien una calificación d'un 83% en Rotten Tomatoes. O consenso d'a web afirma: "Casualties of War se submerche desgarradorament en a guerra de Vietnam con una obra de conchunto bien interpretada que se troba entre los treballos mas granaus d'o director Brian De Palma". O publico enqüestau por CinemaScore li dio a la cinta una calificación promeyo de "B+" en una escala de A+ a F.
  
  O critico Roger Ebert le dio a la cinta tres estrelas de quatro posibles y escribió: "Más que a mayor parte d'as cintas, l'efecto depen d'a fuerza d'as suyas actuacions, y especialment de l'actuación de Penn. Si no puet convencer-nos d'o suyo poder, d'a suya rabia y d'a suya esquiva por a vida d'a nina, la cinta no funcionaría. Lo fa, en una actuación de poder abrumador y brutal". Vincent Canby de The New York Times declaró: "Casualties of War abanza enta lo suyo clímax de manera tan inevitable y segura que los consellos de guerra, que son la penultima seqüencia d'a cinta, no son menos fascinants por a forma teatral en que se presentan, han estau comprimius". Tamién calificó l'actuación de Penn como "extremadament buena" y escribió sobre Fox que "s'está firmement en o personache" en un papel "difícil". Todd McCarthy de Variety escribió: "Una poderosa metafora d'a vergüenya nacional que estió la orchía de destrucción d'Estaus Unius en Vietnam, a cinta de Brian DePalma tien bellos defectos, pero fácil que dispierte un gran intrés en l'audiencia, mesmo si l'enguero de Columbia estará un trago amargo ta muitos". Gene Siskel d'o Chicago Tribune li dio a la cinta tres estrelas de quatro y la clamó "una chulapina en un tono menor por as limitacions d'una historia simpla". Michael Wilmington de Los Angeles Times escribió, "Casualties of War ye la cinta numero 19 de DePalma y fácilment la millor. Os suyos detractors veyoron os suyos thrillers como uns pastiches manipuladors y sadicos de Hitchcock, pero astí no se tracta de slashers con estilo u scenas sangrientas. Ell no cal que s'acate en provocar un shock. Ell acoladia un horror mas fundo: l'infierno que se troba baixo d'a piel de cada hombre, en asperando esclatar". Hal Hinson de The Washington Post la elochió como "una cinta de gran poder emocional" y "una d'as mas duras moralment y complexas cintas sobre hombres en guerra que mai no s'han feito".
  
  A Dra. Valerie Wieskamp, ​​qui ha escrito sobre la violencia sexual en las guerras estausunidenses, cita la cinta como un exemplo de l'encubrimiento d'os crímens de guerra militars estausunidenses en a cultura popular estausunidense. Ella destaca cómo os pocos cambios feitos en a historia real sirven ta refirmar una narrativa d'as fuerzas armadas como una institución defectuosa, pero que en zagueras ye chusta y heroica. Entre los detalles que destaca se troba lo feito de que no menciona que las sentencias que s'imponioron en os chudicios estioron dimpués severamente retalladas, y a lo zaguero d'os perpetradors lo liberoron dimpués de nomás que quatro anyos en a garchola. Encara que Eriksson/Storeby ye l'heroi l'hardimiento d'o qualo se suchiere que representa la identidat nacional y militar d'os Estaus Unius, mesmo a los violadors y asasins d'o suyo pelotón se lis atorga una historia de fondo imachinaria d'un companyero d'armas cayiu recientment ta "explicar" os suyos actos.
  
  Kathryn McMahon diz que:
  
  O guionista David Rabe se desvincló d'a cinta, en decindo que De Palma no heba estau fidel a lo suyo guión, y la cinta tamién recibió criticas d'os veterans estausunidenses d'a guerra de Vietnam; sindembargo, Quentin Tarantino la considera como "la millor cinta sobre la guerra de Vietnam".
  
  Premios
  
  Referencias
  
  Vinclos externos 
    Casualties of War en Internet Movie Database.
    Casualties of War en Rotten Tomatoes.
    Casualties of War en AllMovie.
    Casualties of War en Box Office Mojo.
    /  Casualties of War en FilmAffinity.
    Casualties of War en l' American Film Institute Catalog de l'American Film Institute.
    Casualties of War en Allociné.
  
  Cintas ambientadas en Vietnam
  Cintas ambientadas en os anyos 1960
  Cintas d'Estaus Unius
  Cintas de cine de drama
  Cintas dirichidas por Brian De Palma
  Cintas en anglés
  Cintas en vietnamita
  Cintas interpretadas por Dale Dye
  Cintas interpretadas por Don Patrick Harvey
  Cintas interpretadas por Erik King
  Cintas interpretadas por John C. Reilly
  Cintas interpretadas por John Leguizamo
  Cintas interpretadas por Michael J. Fox
  Cintas interpretadas por Sean Penn
  Cintas interpretadas por Thuy Thu Le
  Cintas interpretadas por Ving Rhames
  Cintas rodadas en San Francisco
  Cintas rodadas en Tailandia
  Cintas sobre a Guerra de Vietnam